שרון צור, 2009
**שרון צור** (נולד ב-28 בנובמבר 1963) הוא שחקן ישראלי.

ביוגרפיה
--------

שרון צור נולד וגדל בקיבוץ גבעת ברנר, בו הוא מתגורר גם כיום. הוריו הם עומרי ובתיה צור, הם הכירו בלהקת כרמון, שם אביו היה אקורדיוניסט, אמו רקדנית והיא באה אחריו לגבעת ברנר. בהמשך, אביו עבד שנים רבות כמורה למוזיקה ואמו כפיזיותרפיסטית.

כנהוג בקיבוצים של אותם ימים שרון צור גר בלינה משותפת בבית הילדים ולמד מכיתה א' עד ט' ביחד עם כיתתו מהקיבוץ. אחד מבני כיתתו היה חמי רודנר. בקיבוץ היה בחוג דרמטי ושיחק בהצגות בית הספר. למד בתיכון האזורי גבעת ברנר. בצה"ל עשה צור קורס חובשים ושירת ביחידת החילוץ 669 של חיל האוויר, עבר קורס קצינים והשתחרר אחרי שירות בן חמש שנים. עם שחרורו עבד שנתיים בקיבוץ, טייל מעט באירופה, וערך טיול גדול למזרח הרחוק. צור למד שנה בפקולטה לחקלאות ברחובות והתקבל ללימודי רפואה, אך החליט במקום זאת ללמוד משחק, תחום שמשך אותו מאז ומעולם.

שרון צור למד משחק בחוג לתיאטרון של אוניברסיטת תל אביב במשך שלוש שנים וסיים ב-1993. בין חבריו לכיתה היו איציק כהן ואלחי לויט, שניים מארבעת חברי בנות פסיה. בתקופת לימודיו עבד כמאבטח בנמל התעופה בן-גוריון ובאל על.

בשנתו השלישית באוניברסיטה עשה מונודרמה בשם "מילכוד 82", שמספרת על קיבוצניק שלקה בהלם קרב במהלך מלחמת לבנון 1982 (צור עצמו התגייס לצבא בנובמבר 1982 ולקח חלק במלחמה כחייל בסדיר). כותב ההצגה היה רועי רשקס, שהיה קיבוצניק. לצורך ההצגה הם ערכו עבודת תחקיר בנושא הלם קרב. ההצגה הופיעה בתיאטרונטו 1993 והיא עדיין רצה במשך כל השנים מאז בידי צור ותיאטרון הקיבוץ ובתי ספר שונים שמציגים אותה כהכנה לצבא, צור משחק ומגיע פסיכולוג שמרצה בנושא.

תפקידו הראשון של שרון צור בתיאטרון היה בתפקיד אורי, בהצגה "הוא הלך בשדות" בתיאטרון באר שבע, לצידו שיחקה אפרת רייטן בתפקיד מיקה, שניהם בתפקידים הראשיים. בתקופה זו נולדה בתו הראשונה, מיקה, כשם הגיבורה בהצגה.
בתום לימודיו באוניברסיטה החל לשחק בתיאטרון אורנה פורת, בו הוא משחק עד היום.

צור שימש מנחה בערוץ הילדים (1996-1993), לצידם של עמוס שוב, עינת ארליך, מיכל ינאי, יעל אבקסיס ושי אביבי. אחר-כך הופיע במשך שנתיים ב"רחוב סומסום".

הוא בוגר תוכנית Creative.Art.Team באוניברסיטת ניו יורק, בה שולבו שחקנים מישראל, ירדן, מצרים והרשות הפלסטינית בפרויקט מיוחד ליצירה הצגה משותפת.

שרון צור שיחק בהצגה "מקהלה עליזה" בתיאטרון מופע (2006), שם הכיר את הילה רביב, שחקנית תיאטרון יידישפיל. הם התחתנו ונולדה בתם.

צור שיחק בכמה דרמות טלוויזיוניות, הראשונה המשמעותית שבהן הייתה "רמת אביב ג'", בה גילם את דמותו של אילן גבעון, המאהב של עידית לינוביץ' (גילת אנקורי), במקביל שיחק עם אנקורי בהצגה "בעל ברבוע" בתיאטרון בית ליסין.

שרון צור שיחק לצד אמנון וולף בסדרת הטלוויזיה "כנפיים", על קורס טיס, בערוץ 1 ובסרט הטלוויזיה המדובר "באזז", על רצח נהג המונית דרק רוט, בערוץ 2. ב"כנפיים" צור שיחק את מדריך הטיס המתחשב ווולף שיחק את מדריך הטיס הקשוח וב"אנס הבושם" צור שיחק את השוטר האינטליגנטי, שפותר את תעלומת הרצח ווולף שיחק את השוטר הביריון. כהכנה לתפקיד הסתובב צור במשך שבוע בתל אביב ביחד עם בלשים של מרחב ירקון.

בעונת 2009/2010 שימש ככרוז במשחקי הבית של קבוצת הכדורסל מכבי אשדוד.

ב-2011 שב לתיאטרון באר שבע ושיחק את פיטר במחזמר "קומפני", בבימויו של רפי ניב.

במאי 2012 החל לשחק בתיאטרון חיפה בהצגה "אבא של עמליה נוסע לאוסטרליה", על-פי ספרו של אשכול נבו ביחד עם חברתו לעבר בערוץ הילדים אביגיל אריאלי.

צור הצטלם לשמונה קלטות וידאו לילדים, אחת מהן עם האחיות פיק והופיע בפרסומות רבות.

צור מלמד ומביים בתיאטרון, בקבוצות של מבוגרים חובבים. עבד במשך עשר שנים כרכז תרבות של מועצה אזורית ברנר. מאז 2012 משמש כעוזר למנהל בית יד לבנים אשדוד ועוסק בפיתוח תוכניות תרבות במקום.

החל מ-2015, הוא משחק במחזמר "בילי שוורץ" שהועלה על ידי תיאטרון חיפה.

בשנים 2017–2018 השתתף בפסטיגל הנקרא "סטורי של פסטיגל-אגדה מעכשיו" בתפקיד שרון ממון, אביה של לירון.

בינואר 2020, הוציא לתחנות הרדיו סינגל בשם "ביום הראשון של החורף", שכתב המשורר אבי דבש והלחין טל שגב. בספטמבר של אותה שנה שיחק בעונה החמישית של הסדרה "כפולה" את דמותו של שאול פרץ מנהל בית הספר תהילה ואביה של ליה (אגם בוחבוט).

בשנת 2021 שיחק בעונה השנייה של "מצולמים" בכיכובם של שלישיית "מה קשור".

תפקידים
-------

### קולנוע וטלוויזיה

| תוכנית/סדרה | ערוץ | במאי | תפקיד | עלה לראשונה |
| --- | --- | --- | --- | --- |
| החיים זה לא הכל | ערוץ 2 | עדי בנימינוב | פרץ | נובמבר 2010 |
| נשות הטייסים | ערוץ 10 | אהרון קפלן | מיקי | ינואר 2010 |
| צימרים | ערוץ 1 | חיים רינסקי |  | מאי 2006 |
| משפחה וחצי | ערוץ 2 | עופר ויצמן | שרון | אפריל 2006 |
| איפצ'י ודיפצ'י | ערוץ 2 | עופר ויצמן | מספר | אפריל 2005 |
| החברים של ברני | ערוץ 2 |  | שרון | מרץ 1997 |
| המכתב שהגיע בזמן | ערוץ 3 | רונית ויס ברקוביץ | אלי | נובמבר 2004 |
| כנפיים | ערוץ 1 | שמואל אימברמן | זיו | אפריל 2004 |
| עשרים פלוס | חינוכית 2 | יעל גרף | ערן | ינואר 1999 |
| רמת אביב גימל | ערוץ 2 | יואל זילברג | אילן | נובמבר 1998 |
| רחוב סומסום | הטלוויזיה החינוכית | אריה בן ציון | שרון הספרן | ספטמבר 1998 |
| באזז | ערוץ 2 | אלי כהן | עופר | יולי 1997 |
| ערוץ הילדים | כבלים | אהרון קפלן | מנחה | אוקטובר 1993 |

### תיאטרון

| הצגה | תיאטרון | במאי | תפקיד | הצגת בכורה |
| --- | --- | --- | --- | --- |
| טינקרבל | תיאטרון נדנדה | רני מגר | קפטן הוק | 2019 |
| עמי ותמי | מאור מימון | עומר זימרי | אבא של עמי ותמי / דמויות שונות | דצמבר 2018 |
| סטורי של פסטיגל- אגדה מעכשיו |  | חנוך רוזן | שרון ממון | נובמבר 2017 |
|
| בילי שוורץ (מחזמר) | תיאטרון חיפה | דניאל אפרת | מר אבנר | מרץ 2015 |
| אבא של עמליה נוסע לאוסטרליה | תיאטרון חיפה | אורי אומנותי | האבא | 2012 |
| שכחו אותי בבית | מ.מ. הפקות | אודי גוטשלק | ג'ים האבא | דצמבר 2011 |
| קומפני (מחזמר) | תיאטרון באר שבע | רפי ניב | פיטר | אפריל 2011 |
| בת הים הקטנה | קרן אור הפקות | משה קפטן | אל הים | דצמבר 2010 |
| אלכס ומוריס | תיאטרון הנגב | מיכאלה ליקא | גרי | מרץ 2009 |
| ליד הים הנמוך | תיאטרון הנגב | איסי ממנוב | הבוגר | ספטמבר 2008 |
| תיבת הנגינה | תיאטרון מופע | מוריה זרחיה | מספר | מאי 2008 |
| אוליבר (מחזמר) | בית ליסין | משה קפטן | דוקטור | ספטמבר 2007 |
| פים פם פה | מילשטיין הפקות | ישראל גוריון | פים פם | נובמבר 2006 |
| מקהלה עליזה | תיאטרון מופע | רענן פררה | חנן ענן | מאי 2006 |
| דיג דיג דוג | מילשטיין הפקות | ישראל גוריון | סבא מוטי | אפריל 2006 |
| מסע אל היקום | פארק קולנוע | איקה זוהר | מנחה | מאי 2005 |
| סיפורי איתמר | תיאטרון אורנה פורת | ישראל גוריון | אבא | פברואר 2005 |
| מכתבים מפליקס | תזמורת נתניה הקאמרית הקיבוצית | אורני יאיר | מספר | ינואר 2005 |
| צלילי המוסיקה | מרים עציוני | משה קפטן | הר זלר | ספטמבר 2005 |
| שיר ארץ | גל תרבות | צביה הוברמן | שרון | מאי 2005 |
| פטר והזאב | הסינפונייטה הישראלית באר שבע | עידית שכטמן | מספר | דצמבר 2004 |
| מגש הכסף | תיאטרון מופע | גליה בארי | זוסיה/נדב | 8 באפריל 2004 |
| דממה | צוותא | אבי מלכה | יוני | ינואר 2003 |
| הטלפון | התזמורת הקאמרית הישראלית |  | סולן ומספר | ינואר 2003 |
| מאה שירים ראשונים | לירן הפקות | מאיר מיימון | דוד | נובמבר 2002 |
| מלך ההר | תיאטרון הנפש | הווארד ריפ | הרצל | מאי 2002 |
| הכינה נחמה | תיאטרון אורנה פורת | צביה הוברמן | מספר | אפריל 2002 |
| גוליבר | לירן הפקות | מאיר מיימון | גוליבר | דצמבר 2000 |
| אוהד שרוף | תיאטרון הנפש | מיכאל יוסף | אריק | מאי 2000 |
| גלים קצרים | תיאטרון הקיבוץ | מיכאל יוסף | רון | מאי 1999 |
| מעלה קרחות | תיאטרון אורנה פורת | ציפי פינס | פדחתומר | מאי 1999 |
| בעל בריבוע | תיאטרון בית ליסין | לסלי לוטון | רובי | יוני 1998 |
| הוא הלך בשדות | תיאטרון באר שבע | גדי ענבר | אורי | מרץ 1998 |
| הגיבן מנוטרדם | תיאטרון יובל ולירן הפקות | יואל זילברג | פייר גרינגואר | אפריל 1997 |
| מעשה בחמישה בלונים | לירן הפקות | אמיר ממן | אבא | אוקטובר 1996 |
| עוץ לי גוץ לי | מנחם גולן | שלמה וישינסקי | המלך | אפריל 1995 |
| כנרת כנרת | תיאטרון הקיבוץ | עדנה שביט | חלוץ | ספטמבר 1994 |
| אורי | תיאטרון אורנה פורת | חגית רכבי | אורי | מאי 1994 |
| מלכוד 82 | תיאטרון הקיבוץ | רועי רשקס | זיו | מרץ 1993 |

### קלטות וידאו לילדים

| הצגה | תיאטרון | במאי |
| --- | --- | --- |
| לפעמים חלומות מתגשמים | עופר שפריר | עופר שפריר |
| סוד השוקולד | קליין הפקות | יענקל'ה קליין |
| חלב ודבש | קליין הפקות | יענקל'ה קליין |
| גוזל שלי | אם סי איי | מרקו כרמל |
| אפרוחים | אם סי איי | אשר טללים |

חיים אישיים
-----------

צור נולד וגדל בקיבוץ גבעת ברנר, בו הוא מתגורר גם כיום. מנישואיו הראשונים, הוא אב למיקה, שחקנית בסדרות נוער. הוא נישא בשנית לשחקנית הילה רביב-צור ולהם שלושה ילדים.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **שרון צור** |

* שרון צור, במיזם "אישים" לתיעוד היצירה הישראלית
* שרון צור, במסד הנתונים הקולנועיים IMDb (באנגלית)
* שרון צור, דף שער בספרייה הלאומית
* שרון צור(הקישור אינו פעיל), באתר אידיבי
* איתי חכמה, הכוכב של ערוץ הילדים ממשיך לשחק - "אבל חאלס, נגמר המזל", באתר Xnet‏, 10 בינואר 2019

הערות שוליים
------------

1. ↑  איתי חכמה, הכוכב של ערוץ הילדים ממשיך לשחק - "אבל חאלס, נגמר המזל", באתר Xnet‏, 9 בינואר 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298444805171
* ISNI: 0000 0000 7017 6205
* VIAF: 97379012
* WorldCat: viaf-97379012

 |